長歌行
作者：陸游
朝代：宋

paragraphs: 人生宦遊亦不惡，無奈從来宦情薄。
既不能短衣射虎在南山，又不能鬬雞走馬宴平樂。
惟有釣舩差易具，問君胡爲不歸去。
片雲雨暗玉笥峰，斜日人爭石旗渡。
渡頭酒壚堪醉眠，白酒醇釅鱸魚鮮。
菰米如珠炊正熟，蓴羮似酪不論錢。
翁唱菱歌兒舞櫂，醉耳那知朝市閙。
城門幾度送迎官，睡擁亂蓑呼未覺。